133. ΑΠΟΦΑΣΗ ΥΠΟΥΡΓΟΥ ΟΙΚΟΝΟΜΙΚΩΝ Αριθ. 1085832/3312/0014 της 26 Ιουλ./10 Αυγ. 1989 (ΦΕΚ Β΄ 589) Τρόπος και χρόνος απόδοσης του τέλους χαρτοσήμου, που οφείλεται στις αμοιβές, που καταβάλλονται σε τρίτους, οι οποίοι δεν υποχρεούνται, κατά τις διατάξεις του Κώδικα Φορολογικών Στοιχείων, σε έκδοση θεωρημένων αποδεικτικών στοιχείων. Έχοντας υπόψη: α)Τη διάταξη της παρ. 6 του άρθρ. 15 του Νόμ. 2246/1952 (ΦΕΚ 282 Α΄), όπως ισχύει μετά την αντικατάστασή της με τη διάταξη της παρ. 7 του άρθρ. 10 του Νόμ. 1160/1981 (ΦΕΚ 147 Α΄). β)Τις διατάξεις των άρθρ. 15ε παρ. 6 και 16 παρ. 3 του Π. Δ/τος της 28 Ιουλ. 1931 (ΦΕΚ 239 Α΄),όπως ισχύει. γ)Τις διατάξεις του άρθρ. 30 παρ. 1 του Κώδικα Φορολογικών Στοιχείων (Π.Δ. 99/1977). δ)Τις διατάξεις των άρθρ. 47 παρ. 1ε΄, 49 παρ. 1 και 50 παρ. 1 του Π.Δ. 120/1989 (ΦΕΚ 62Α΄). ε)Την ανάγκη καταβολής των τελών χαρτοσήμου, που οφείλονται στις αμοιβές, που καταβάλλονται σε τρίτους, οι οποίοι δεν υποχρεούνται, κατά τις διατάξεις του Κώδικα Φορολογικών Στοιχείων (Π.Δ. 99/1977), σε έκδοση θεωρημένων αποδεικτικών στοιχείων, μαζί με τον παρακρατούμενο για τις αμοιβές αυτές Φόρο Εισοδήματος, για την αποφυγή πρόσθετης απασχόλησης των υποχρέων και των Δημόσιων Οικονομικών Υπηρεσιών (Δ.Ο.Υ.), αποφασίζουμε: 1.Τα τέλη χαρτοσήμου, που οφείλονται στις αμοιβές, που καταβάλλονται σε τρίτους, οι οποίοι δεν υποχρεούνται, κατά τις διατάξεις του Κώδικα Φορολογικών Στοιχείων (Π.Δ. 99/1977), σε έκδοση θεωρημένων αποδεικτικών στοιχείων και για τις οποίες υπάρχει υποχρέωση παρακράτησης Φόρου Εισοδήματος κατά τις διατάξεις των άρθρ. 47 παρ. 1ε΄ και 49 παρ. 1 του Π.Δ. 129/1989 (ΦΕΚ 62Α΄), αποδίδονται στο Δημόσιο κατά τον ίδιο τρόπο και χρόνο, που αποδίδεται και ο παρακρατούμενος για τις αμοιβές αυτές Φόρος Εισοδήματος. 2.Ο παραπάνω τρόπος απόδοσης του τέλους χαρτοσήμου καταλαμβάνει τα τέλη χαρτοσήμου, που οφείλονται στις αμοιβές, που καταβάλλονται στους τρίτους μετά την 1 Οκτ. 1989. 